জঙ্গি হানা, জবাবে সার্জিক্যাল স্ট্রাইক, পরে ফের জঙ্গি হানার জেরে এখন থমথমে ভারত-পাক সম্পর্ক। পাকিস্তানে সেনার প্রভাব ফের বাড়ছে বলেই মনে করে দিল্লি। তার মধ্যেই পাক সেনাপ্রধান রাহিল শরিফকে ‘ফিল্ড মার্শাল’ পদ দেওয়ার আর্জি পেশ হল ইসলামাবাদ হাইকোর্টে। ভারত ও পাকিস্তানের ইতিহাসে ‘ফিল্ড মার্শাল’-এর পদ এ যাবৎ পেয়েছেন মাত্র দু’জন— স্যাম মানেকশ ও আয়ুব খান। ১৯৭১ সালের ভারত-পাক যুদ্ধে জয়ী হওয়ার পরে মানেকশকে ওই পদ দেয় ইন্দিরা গাঁধী সরকার। আর আয়ুব যখন খেতাব পান, তখন তিনিই পাকিস্তানের সামরিক শাসক। ফলে কোনও নির্বাচিত সরকারের সিদ্ধান্তের জন্য তাঁকে অপেক্ষা করতে হয়নি। ভারত-পাক সম্পর্কে চলতি টানাপড়েনের মধ্যে রাহিলকে ওই পদ পাওয়ানোর এই উদ্যোগ তাৎপর্যপূর্ণ বলেই মনে করছেন অনেকে। হাইকোর্টে পেশ করা আর্জিতে আইনজীবী সর্দার আদনান সালিম জানিয়েছেন, রাহিলের পেশাগত দক্ষতা ‘দৃষ্টান্তমূলক’। পাকিস্তানের সীমান্ত রক্ষা ও জঙ্গিদমন‌ে যোগ্য নেতৃত্ব দিয়েছেন তিনি। তাই ‘বর্তমান পরিস্থিতিতে’ তাঁকে এই পদ দেওয়া বিশেষ প্রয়োজন বলে মনে করেন আবেদনকারী। এই বিষয়ে হাইকোর্টের সাহায্য চেয়েছেন তিনি। অনেকের মতে, ভারতের সঙ্গে টানাপড়েনে পাক সেনার গুরুত্বপূর্ণ ভূমিকা রয়েছে। কিন্তু ভারতীয় সার্জিক্যাল স্ট্রাইক ও জঙ্গিদের মদত দেওয়া নিয়ে নওয়াজ শরিফ সরকারের সঙ্গে মতভেদের ফলে সেনা কিছুটা প্যাঁচেও পড়েছে। তাই রাহিলকে ওই পদ পাইয়ে সেনার ভাবমূর্তি ফেরানোর চেষ্টা শুরু করেছে পাকিস্তানের কয়েকটি শিবির। নভেম্বর মাসের শেষে অবসর নেওয়ার কথা রাহিলের। তাঁর চাকরির মেয়াদ বাড়া নিয়ে জল্পনার মধ্যেই পাক সেনাপ্রধান বলেন, ‘‘মেয়াদ বাড়ানোয় আমি বিশ্বাস করি না। ঠিক সময়েই অবসর নেব।’’ তা সত্যি হলে দু’দশকে প্রথম ঠিক সময়ে অবসর নেবেন কোনও পাক সেনাপ্রধান। রাহিলের দুই পূর্বসুরি জেনারেল পারভেজ মুশারফ ও জেনারেল আশফাক পারভেজ কায়ানির মেয়াদ বে়ড়েছিল। মেয়াদ শেষের আগেই সরানো হয়েছিল আর এক পূর্বসুরি জাহাঙ্গির কারামতকে।